《明妃曲》
明代·程敏政

明妃本是巫山女，貌美如花解人语。家门正对楚王台，惯听乡人说云雨。

一朝被选入汉宫，几年不识天子容。宫车日日向何所，鱼钥只把长门封。

象床不寐心如捣，自惜红颜暗中老。裴回顾影泪双垂，生死不如台下草。

胡王欲得汉家姬，六宫尽蹙双蛾眉。孤怀不觉心语口，犹胜永巷常凄其。

欣然独上毡车里，胡王得之惊且喜。短箫吹出霸陵桥，两两雎鸠水中起。

古城北去多战场，黄沙白草春无光。多情自得虏庭乐，回首汉月空茫茫。

打围夜向阴山宿，更为胡王理丝竹。汉家莫悔误和戎，琵琶不是思归曲。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。